Ιστορία Τέχνης - Ελένη Τραγέα

2ο μάθημα : Α)Οι ζωγραφιές των σπηλαίων Β) Μεσοποταμία Γ)Η Αίγυπτος Δ) Κυκλαδίτικα Ειδώλια Ε) Μινωική Τέχνη Ζ) Μυκηναϊκή Τέχνη

**Α) Οι ζωγραφιές των σπηλαίων**

Το πρώτο δείγμα τέχνης έχει βρεθεί σε σπήλαια και χρονολογείται γύρω στο 32.000 π.Χ. και τα νεότερα φτάνουν περίπου στο 10.000 π.Χ.. Σπηλαιογραφίες έχουν ανακαλυφθεί στην Ευρώπη (Ισπανία, Γαλλία), Αφρική, Αυστραλία, Νότια Αμερική, Ινδία και στην Νοτιοανατολική Ασία (Μαλαισία).

**Τι εικονίζεται:** Είναι εικόνες κυρίως ζώων, που ήταν τα θηράματα των ανθρώπων της εποχής. Υπάρχουν αναπαραστάσεις από βίσωνες, άλογα, ελάφια και ένα είδος προϊστορικών βοϊδών. Υπάρχουν και λίγες εξαιρέσεις όπου αναπαριστάνονται ζώα αρπακτικά όπως η ύαινα και η αρκούδα. Συχνά εμφανίζονται σχηματικά ανθρωπάκια με όπλα που κυνηγούν τα ζώα αυτά. Μερικές φορές επίσης συναντάμε τα αποτυπώματα από τις παλάμες των χεριών των δημιουργών των εικόνων (ίσως ένα είδος υπογραφής). Ένα άλλο διακοσμητικό μοτίβο είναι τα σημάδια που αφήνουν τα δάχτυλα των χεριών όταν τα πίεζαν και τα έσερναν σε μια μαλακή κάπως πηλώδης επιφάνεια στον τοίχο της σπηλιάς.

**Πως είναι φτιαγμένες:** Συνήθως οι ζωγραφιές αυτές είναι φτιαγμένες με **δύο κυρίως χρώματα, το κόκκινο, ή την ώχρα και το μαύρο** γιατί αυτά τα χρώματα είναι αυτά που πιο εύκολα μπορεί ο άνθρωπος να κατασκευάσει από φυσικά υλικά. Μερικές φορές οι μορφές έχουν πρώτα χαραχθεί στον τοίχο και μετά έχουν ζωγραφιστεί από πάνω. Αξίζει επίσης να σημειωθεί πόσο καλά και ρεαλιστικά είναι ζωγραφισμένα τα ζώα αυτά. Οι ανατομικές τους λεπτομέρειες ήταν γνωστές στους ανθρώπους που τα κυνηγούσαν, τα τεμάχιζαν και τρέφονταν από αυτά. Αντίθετα οι κυνηγοί είναι αποδομένοι σχηματικά. Μια πιθανή εξήγηση για τη διαφορά αυτή στην τεχνοτροπία της αναπαράστασης του ζώου και την ανθρώπινης μορφής είναι ότι υπήρχε κάποιο θρησκευτικό ταμπού που απαγόρευε την εικονογράφηση του ανθρώπου.

**Λειτουργία :** Τείνουμε να πιστεύουμε ότι οι εικόνες αυτές ήταν διακοσμητικές. Αυτό όμως μάλλον δεν ισχύει καθώς καταλάμβαναν τοίχους σπηλιών που ήταν δυσπρόσιτες, μακριά από τον τόπο κατοίκισης των ανθρώπων. Έχοντας στο μυαλό μας τη μαγική διάσταση της εικόνας που συζητήσαμε παραπάνω πρέπει να υποθέσουμε ότι οι εικόνες αυτές λειτουργούσαν σαν μια ευχή να μαζευτούν ζώα ώστε να μπορούν να κυνηγήσουν και να τραφούν. Ή ίσως να πίστευαν ότι ζωγραφίζοντας τα ζώα πληγωμένα με τα ακόντια απάνω τους αποκτούσαν τη δύναμη να το κάνουν και στην πραγματικότητα. Μια άλλη ιδέα είναι οτι χρησιμοποιούσαν τις απεικονίσεις αυτές ως χώρο εξάσκησης και εκπαίδευσης των νέων κυνηγών. Στην άποψη αυτή συντείνει η ρεαλιστική απεικόνιση των ζώων με τις ανατομικές λεπτομέρειες τους και τα σημάδια από τα ακόντια που συχνά υπάρχουν στους ζωγραφισμένους τοίχους.

**B. Μεσοποταμία**

Μεσοποταμία ονομάζεται η περιοχή ανάμεσα στους ποταμούς Τίγρη και Ευφράτη. Σήμερα η περιοχή αυτή ανήκει στο Ιρακ, στη Συρία, στην Τουρκία και στο Ιραν. Θεωρείται το λίκνο του πολιτισμού γιατί εκεί εμφανίστηκε **για πρώτη φορά οργανωμένη γραφή, το πρώτο καταγεγραμμένο έπος, ο πρώτος νομικός κώδικας και οι πρώτες σαφώς οργανωμένες πόλεις**. Στον χώρο αυτό αναπτύχθηκαν σχεδόν διαδοχικά δύο πολιτισμοί : οι Σουμέριοι (Ακκάδιοι) και οι Βαβυλώνιοι

**Ο κώδικας του Χαμουραμπί είναι ένα πρώτο νομοθετικό σύστημα.**

**Ο Κώδικας του Χαμουραμπί**: Σύμφωνα με το μύθο ο θεός ήλιος κάλεσε τον βασιλιά Χαμουραμπί και του έδωσε τους νόμους που θα έπρεπε να επιβάλλει στους υπηκόους του. Ο κώδικας αυτός είχε στηριχτεί σε παλιότερους κώδικες τους οποίους είχε συγκεντρώσει και ενσωματώσει. Αποτελείται από 282 άρθρα και το καθένα από αυτά δεν ξεπερνά τις δύο με τρεις προτάσεις. Είναι γραμμένος σε σφηνοειδής γραφή και ακκάδια γλώσσα, η οποία ήταν η πιο διαδεδομένη στο βασίλειο του. Έχουν σωθεί διάφορα αντίγραφά του αλλά το πιο γνωστό είναι η **στήλη του Χαμουραμπί** στο Λούβρο. Είναι μια στήλη από μαύρο βασάλτη όπου χαραγμένοι είναι οι νόμοι. Η στήλη περιλαμβάνει τρία τμήματα γραφής. Στο πρώτο μέρος υποστηρίζεται το δικαίωμα του βασιλιά να κυβερνάει, στο δεύτερο υπάρχει μια ωδή για τον βασιλιά και στο τρίτο κομμάτι είναι καταγεγραμμένοι οι νόμοι. Οι νόμοι αυτού έχουν γραφές πολύ οικίες μας όπως *το ένα μάτι για ένα μάτι* κτλ. Φαίνεται λοιπόν πως οι νόμοι του Χαμουραμπί υπήρξαν σε ένα βαθμό το πρότυπο για τους νόμους της Παλαιάς Διαθήκης. Στη μία της πλευρά περιέχει και ένα ανάγλυφο όπου εικονίζεται ο Χαμουραμπί να παραλαμβάνει τους νόμους από τον θεό.

**Γ) Αίγυπτος**

Για να κατανοήσουμε την Αιγυπτιακή τέχνη πρέπει συζητήσουμε πρώτα ορισμένα θέματα της Αιγυπτιακής θρησκείας και φιλοσοφίας.

Για τους Αιγυπτίους υπάρχει μια έννοια αρμονίας του σύμπαντος το maat. Το maat διαπνέει τα πάντα, τους ζωντανούς, τους νεκρούς, τους απλούς ανθρώπους, τους Φαραώ, τους θεούς, τη φύση και τα ζώα και είναι αυτό που εξασφαλίζει την ευημερία. Είναι λοιπόν αναγκαίο να διατηρηθεί η φυσική τάξη και τίποτα να μην αλλάξει. Ο Φαραώ, ο μεσάζων ανάμεσα στους θεούς και ανθρώπους, ημίθεος συνήθως ο ίδιος, είναι αυτός που φροντίζει τη διατήρηση της τάξης και της φυσικής αρμονίας ώστε να είναι εξασφαλισμένη η ευημερία. Μια τέτοια φιλοσοφία είναι λογική για κάποιο λαό που στηρίζεται σε περιοδικά φυσικά φαινόμενα (πλημμύρες του Νείλου) για να εξασφαλίσει την τροφή του. Προσπαθεί με κάθε τρόπο να διατηρήσει την υπάρχουσα τάξη ώστε να είναι βέβαιος ότι η πλημμύρα θα επαναληφθεί. Από αυτή την κεντρική ιδέα ίσως να πηγάζει και η πίστη τους στη μεταθανάτια ζωή. Εάν όσοι πέθαιναν εξαφανιζόντουσαν πως θα διατηρούταν η φυσική ισορροπία;

Μια άλλη συνέπεια του ότι η Αιγυπτιακή οικονομία στηριζόταν στα νερά του Νείλου ήταν η απολυταρχική εξουσία και η σκληρή ιεραρχία που υπήρχε στην κοινωνία τους. Για την εκμετάλλευση του Νείλου ήταν απαραίτητα τεράστια αρδευτικά έργα που απαιτούσαν όχι μόνο μεγάλο κόπο και ανθρώπινο δυναμικό αλλά και σημαντική οργάνωση.

Σκεπτόμενοι τα παραπάνω μπορούμε ίσως να κατανοήσουμε τα βασικά χαρακτηριστικά της αιγυπτιακής τέχνης. **Πρώτον** μιλάμε για μια τέχνη που έμεινε **αναλλοίωτη και απαράλλακτη από το 3000π.Χ. περίπου μέχρι τον 1μ.Χ. αιώνα**. Εάν σκεφτούμε τα ρεύματα της τέχνης μόλις τους 2 τελευταίους αιώνες μπορούμε να καταλάβουμε την μακροβιότητα αυτής της τέχνης. **Ο καλλιτέχνης λοιπόν δεν είχε σχεδόν καθόλου ατομική ελευθερία στην δημιουργία ενός έργου. Δεν μπορούσε να είναι πρωτότυπος**. Έπρεπε να ακολουθήσει πιστά αυτά που είχε διδαχθεί ώστε να μην διαταράξει την ισορροπία του maat. **Δεν υπήρχε διάκριση των τεχνών**. Ο ίδιος άνθρωπος ήταν αρχιτέκτονας, γλύπτης και ζωγράφος και γραφέας. Η γραφή είναι και αυτή ένα διακοσμητικό στοιχείο μέρος της απεικόνισης που κατασκευάζει ο καλλιτέχνης.

**Δεύτερον,**  είναι μια τέχνη με καθαρά χρηστικό σκοπό. Όταν στον τάφο του Φαραώ απεικονίζονται ζώα, ψάρια, σιτηρά και δούλοι δεν είναι εκεί ως διακόσμηση αλλά για να συνοδεύσουν τον Φαραώ στη μεταθανάτια ζωή του. Σε παλαιότερους χρόνους όταν ο Φαραώ πέθαινε έθαβαν μαζί του τα περιουσιακά του στοιχεία (ζώα και δούλους). Οι απεικονίσεις λοιπόν αυτές αντικαθιστούν τους ζωντανούς δούλους για παράδειγμα χωρίς όμως να θεωρούνται λιγότερο πραγματικές. Για να μπορέσει ο Φαραώ να πάρει τα απαραίτητα εφόδια στη μεταθανάτια ζωή του, πρέπει να απεικονισθεί η ουσία των πραγμάτων και όχι οι περιττές λεπτομέρειες ούτε και οι παραμορφώσεις της όρασης. Πρόκειται λοιπόν για μια τέχνη όχι **νατουραλιστική αλλά αρκετά αφαιρετική** η οποία όμως ταυτόχρονα απεικονίζει σε μεγάλο βαθμό λεπτομέρειες που ορίζουν το αντικείμενο-υποκείμενο που εικονίζεται. Συνδυάζει διαφορετικές οπτικές γωνίες με στόχο να εικονίσει **τις πιο χαρακτηριστικές πλευρές ενός αντικειμένου** και το απεικονίζει συνθέτοντας τα χαρακτηριστικά αυτά στοιχεία του. Ένας άνθρωπος για παράδειγμα απεικονίζεται ως εξής: Πρόσωπο προφίλ, με το μάτι όμως μετωπικό. Το στήθος του το βλέπουμε από μπροστά αλλά τα χέρια από τα πλάγια. Η μέση και τα πόδια είναι πάλι από τα πλάγια. Και τα δύο πόδια φαίνονται να είναι αριστερά καθώς βλέπουμε την εσωτερική τους όψη. **Δεν υπάρχει η έννοια της προοπτικής και του βάθους**. **Ότι είναι πιο σημαντικό ζωγραφίζεται σε μεγαλύτερη κλίμακα**. Κατά συνέπεια, ο Φαραώ είναι πιο μεγάλος από τους δούλους του.

**Δ) Κυκλαδίτικα Ειδώλια**

Τα κυκλαδίτικα ειδώλια εμφανίζονται κυρίως στα νησιά του Αιγαίου αλλά και στην Κρήτη και την Πελοπόννησο κατά την πρώιμη εποχή του Χαλκού 3.200- 2.100π.Χ. Τα αντικείμενα αυτά μαζί με την Μινωική και Μυκηναϊκή τέχνη αποτελούν τα σημαντικότερα δείγματα της προϊστορικής τέχνης του Αιγαίου.

**Περιγραφή**

Πρόκειται συνήθως για μικρά μαρμάρινα αγάλματα τα οποία εικονίζουν ανθρώπινες μορφές. Συγκεκριμένα τα περισσότερα από αυτά εικονίζουν γυμνή γυναικεία μορφή με τα χέρια διπλωμένα πάνω από την κοιλιά. Συνήθως το αριστερό χέρι πάνω από το δεξί. Αν και ο τύπος αυτός είναι ο πιο διαδεδομένος υπάρχουν αρκετά που εικονίζουν μουσικούς.

Είναι αφαιρετικά χωρίς πολλές λεπτομέρειες. Είναι σχετικά επίπεδα με χαράγματα ρηχά. Το σχήμα τους σχεδόν γεωμετρικό. Αν και φτάνουν σε εμάς λευκά μάλλον ήταν χρωματισμένα.

**Λειτουργία**

Η λειτουργία τους παραμένει αδιευκρίνιστη. Οι ανθρωπολόγοι θεωρούν ότι εικονίζουν την πρωταρχική θεότητα της Μεγάλης μητέρας (φύση, γη), αλλά υπάρχουν και αντίθετες απόψεις κατά τις οποίες τα ειδώλια αυτά δεν είχαν λατρευτική λειτουργία αλλά απλά ήταν κούκλες. Πολλά έχουν βρεθεί σε τάφους. Δεν φαίνεται ωστόσο να δημιουργήθηκαν για να είναι κτερίσματα, καθώς σε πολλές περιπτώσεις τα ειδώλια έχουν σημάδια καθημερινής χρήσης. Φαίνεται ότι ήταν αντικείμενα που οι νεκροί αγαπούσαν στην καθημερινή ζωή τους και για το λόγο αυτό θάβονταν μαζί τους.

**Ε) Μινωική Τέχνη (3000 π.Χ. -1500 π.Χ.)**

Ο μινωικός πολιτισμός της Κρήτης εμφανίστηκε γύρω στο 3000 π.Χ.. Η Κρήτη ήταν πάντοτε ένα κράτος πλούσιο λόγω και του ευνοϊκού κλίματος και των εύφορων εδαφών της αλλά και χάρη στην ανεπτυγμένη ναυτιλία της και εμπόριο. Η εμβέλεια των πλοίων τους ήταν αρκετά μεγάλη ώστε να έχουν εμπορικές σχέσεις με τα νησιά του Αιγαίου, την κυρίως Ελλάδα αλλά και την Αίγυπτο. Για το λόγο αυτό η τέχνη τους έχει σε μεγάλο βαθμό επηρεαστεί από την τέχνη της Αιγύπτου, η οποία άκμαζε ήδη, χωρίς όμως και να την αντιγράφει πιστά. Με τη σειρά της η μινωική τέχνη επηρέασε αργότερα τη μυκηναϊκή.

Οι Μινωίτες είναι ένας πολιτισμός αρκετά διαφορετικός και από τον Αιγυπτιακό αλλά και από τον Ελλαδικό. Λάτρευαν κυρίως τη μητέρα θεά φύση εκτελώντας τελετουργίες στην ύπαιθρο, σε κορυφές βουνών και σε σπηλιές και όχι σε οικοδομημένα ιερά. Δεν ασχολούνταν ιδιαίτερα με τη μεταθανάτιο ζωή. Οι τάφοι τους ήταν απλοϊκοί πρόχειρα φτιαγμένοι χωρίς πολλά στολίδια και χωρίς πλούσια δώρα που θα έπαιρνε μαζί του ο νεκρός.

Η λέξη ανάκτορα που έχει χρησιμοποιηθεί για την Κνωσό και τη Φαιστό μπορεί να οδηγήσει σε λάθος συμπεράσματα. Τα περίπλοκα αυτά οικοδομήματα λειτουργούσαν περισσότερο σαν ένα διοικητικό κέντρο της πόλης παρά σαν ένα πλούσιο παλάτι κάποιου ισχυρού μονάρχη. Δεν υπάρχουν μαρτυρίες για κάποια μορφή εξουσίας αντίστοιχη με αυτή του Φαραώ και του Ιερατείου του. Φυσικά θα υπήρχε κάποια ανώτερη τάξη η οποία θα κατοικούσε στα ανάκτορα μαζί με ιερείς καλλιτέχνες και διοικητικούς υπάλληλους. Η θέση της γυναίκας στην κοινωνία τους θα πρέπει να ήταν καλή. Επειδή η θρησκεία τους στηριζόταν στη μεγάλη θεά υπήρχαν μάλλον γυναίκες ιέρειες που απολάμβαναν σεβασμό. Η γραφή τους η γραμμική Α΄ δεν έχει αποκωδικοποιηθεί. Κάποιοι μελετητές υποστηρίζουν ότι ο λόγος που αποκρυπτογράφηση της δεν έχει επιτύχει είναι γιατί οι Μινωνίτες δεν μιλούσαν ελληνικά αμφισβητώντας ταυτόχρονα τον εάν ολόκληρος ο πολιτισμός τους μπορεί να θεωρηθεί ελληνικός. Ο περίφημος δίσκος της Φαιστού περιέχει ένα καλό δείγμα της γραφής αυτή και πιθανολογείται ότι είναι ένα είδος ημερολογίου όπου είναι καταγεγραμμένες οι αγροτικές εργασίες που πρέπει να γίνουν σε κάθε εποχή του έτους.

Η τέχνη των Μινωιτών είχε στόχο να δώσει πολυτέλεια στον τρόπο διαβίωσης τους. Τα ανάκτορα συγκέντρωναν όλη την τέχνη της εποχής. Τοιχογραφίες στόλιζαν τους τοίχους του. Μικρά πολυτελή αντικείμενα καθημερινής χρήσης (κοσμήματα, αγγεία, χτένες) με περίπλοκες αναπαραστάσεις φανερώνουν την αγάπη των κρητικών για διακόσμηση και χλιδή. Οι ζωγράφοι των τοιχογραφιών θα ήταν οι πρωτοπόροι καλλιτέχνες της εποχής τους. Είναι πιθανό να ζούσαν στα ανάκτορα κάτω από την επίβλεψη της ισχυρής τάξης. Τα έργα τους κοσμούσαν τους τοίχους των ανακτόρων και αντιγράφονταν από μικρότερους καλλιτέχνες στα καθημερινά αντικείμενα, στα αγγεία. Η στενή σχέση της ζωγραφικής και της αγγειογραφίας επιτρέπει στους αρχαιολόγους να φανταστούν πως θα ήταν η ζωγραφική στα επόμενα χρόνια όπου δείγματα ζωγραφικής δεν έχουν σωθεί.

 Κατά τα Αιγυπτιακά πρότυπα η ανθρώπινη μορφή αναπαρίσταται με το πρόσωπο προφίλ, με το μάτι όμως μετωπικό. Το στήθος το βλέπουμε από μπροστά αλλά τα χέρια από τα πλάγια. Η μέση και τα πόδια είναι πάλι από τα πλάγια. Οι άντρες έχουν σκουρόχρωμο δέρμα και οι γυναίκες λευκό. Δεν υπάρχει προοπτική. Οι αναλογίες όμως είναι σωστές. Δεν εικονίζονται σε μεγαλύτερη κλίμακα τα πιο σημαντικά πρόσωπα. Η μεγάλη διαφορά με την Αιγυπτιακή ζωγραφική είναι ότι γίνεται κάποια προσπάθεια να εικονιστεί κίνηση και μερικές φορές να δοθεί η αίσθηση του βάθους.

Η έμπνευση τους προέρχεται από τη φύση. Λουλούδια , ζώα αλλά κυρίως ψάρια, χταπόδια και κοχύλια διακοσμούν τους τοίχους διαφόρων δωματίων αλλά και τα αγγεία της εποχής. Έχουν σωθεί λίγα ειδώλια από πηλό και ελεφαντοστό. Απεικονίζουν αρκετά ρεαλιστικά ανθρώπινες μορφές. Τα πιο γνωστά παρουσιάζουν γυναίκες ιέρειες ή θεές με περίτεχνη ένδυση που αφήνει το στήθος γυμνό.

**Ζ) Μυκηναϊκή Τέχνη ( Ελλαδικός Πολιτισμός) ( 3000 π.Χ. -1200 π.Χ.)**

Ο Μυκηναϊκός πολιτισμός, ιδιαίτερα επηρεασμένος από τον Μινωικό αναπτύχθηκε κυρίως στην Πελοπόννησο με κέντρα όπως τις Μυκήνες, την Τίρυνθα, την Πύλο κ.τ.λ.. Σιγά- σιγά κατόρθωσε να απλώσει την επιρροή του στη Ν. Ιταλία, τη Σικελία και την Κύπρο. Καταλαμβάνει τα χρόνια της εποχής του Χαλκού. Στις αρχές του εξελισσόταν παράλληλα με τον Κρητικό πολιτισμό. Το 1400 επιτίθενται και καταλαμβάνουν την Κρήτη. Ο μυκηναϊκός πολιτισμός ακμάζει μέχρι το 1200 π.Χ. όταν κάποια εισβολή ή κάποια ανακατάταξη για την οποία δε γνωρίζουμε πολλά κατέστρεψε τις υπάρχουσες πόλεις και έθεσε τέλος στον Μυκηναϊκό πολιτισμό

Είναι πιθανό ότι τα Ομηρικά έπη να αναφέρονται σε αυτά τα χρόνια και τον πολιτισμό. Φυσικά τα ομηρικά έπη έχει αποδειχτεί ότι περιέχουν πολλά στοιχεία που ανήκουν σε διαφορετικές εποχές. Για το λόγο αυτό δεν μπορούμε να τα θεωρήσουμε σαν μια ακριβή περιγραφή της Μυκηναϊκής κοινωνίας και του πολιτισμού. Η Μυκηναϊκή **θρησκεία** περιλαμβάνει πολλούς από τους θεούς του κλασσικού δωδεκάθεου. Παρά ταύτα δεν υπάρχουν αρχαιολογικές ενδείξεις ναών και συγκεκριμένου ιερατείου.

Η **κοινωνία** ήταν αριστοκρατική. Λίγες οικογένειες ζούσαν στο ανάκτορο –κάστρο και συγκέντρωναν όλη την εξουσία. Η οικονομία ήταν κυρίως γεωργική αν και υπήρχε περιορισμένη βιοτεχνία και εμπόριο.

Η **γραφή** είναι η γραμμική β’ η οποία θεωρείται εξέλιξη της γραμμικής Α’. Η γραφή έχει αποκωδικοποιηθεί και σε αυτή βρίσκουμε ελληνικές λέξεις.

**Ταφή:** Οι πιο μνημειακοί τάφοι των Μυκηναίων είναι οι θολωτοί τάφοι, οι οποίοι αποτελούνται από το δρόμο και τον θόλο. Οι νεκροί θάβονταν συνήθως σε καθιστή στάση. Συχνά τα σώματα των ευγενών μουμιοποιούνταν. Στους τάφους αυτούς συναντάμε τις χρυσές μάσκες και τα χρυσά στολίδια στα ρούχα των νεκρών αλλά και άλλα κτερίσματα όπως διακοσμημένα όπλα.

**Αρχιτεκτονική:** 1. **Κυκλώπεια οχυρά**. Οχυρά τα οποία έχουν κτιστεί με πελώριες ακατέργαστες πέτρες οι οποίες έχουν συνδεθεί με χώμα και λάσπη. Στα οχυρά αυτά υπάρχουν διάφορες πόρτες, μνημειώδεις, κρυφές, ράμπες κτλ.

2. **Μέγαρο**: τύπος πολυτελούς σπιτιού που χρησιμοποιήθηκε και ως πρότυπο αργότερα για τους ναούς. Πρόκειται για ένα ορθογώνιο χώρο χωρισμένο στα 2. Μπροστά το χωλ είναι ανοικτό με κίονες και πεσσούς. Το πίσω δωμάτιο έχει στο κέντρο του εστία.

Η **τέχνη** του μυκηναϊκού πολιτισμού άμεσα προέρχεται από αυτή του Μινωικού. Οι λίγες τοιχογραφίες που έχουν σωθεί από την Πύλο, τα κοσμήματα, τα όπλα και τα αγγεία παρουσιάζουν τον ίδιο τρόπο διακόσμησης με αυτό της Κρήτης. Στην απεικόνιση του ανθρώπου ακολουθούνται οι ίδιες συμβάσεις. Τα διακοσμητικά μοτίβα και πάλι προέρχονται από τη φύση ( λουλούδια, ζώα, ψάρια κ.τ.λ.). Μόνο μετά τα μέσα της μυκηναϊκής περιόδου εμφανίζονται νέα θέματα εμπνευσμένα από τις μάχες, το κυνήγι και την προετοιμασία για τον πόλεμο. Πρόκειται για άνδρες με τα όπλα τους συχνά πάνω σε άρματα. Ένα ακόμα καινούργιο στοιχείο είναι οι χρυσές μάσκες- πορτρέτα με τις οποίες κάλυπταν το πρόσωπο του νεκρού.